text: [{"text_idx": "#000000", "text": "Sangurin vi\u00f0 David Essex \u2019A Winter\u2019s Tale\u2019 um vetur, kulda og einsemi hevur hugtiki\u00f0 meg fra\u0301 fyrstu fer\u00f0, eg hoyrdi hann. Hesin flotti to\u0301nleikurin fangar tey flestu, og so er ta\u00f0 huglagi\u00f0, tann eitt sindur sorgbli\u0301\u00f0i da\u0301murin. Og s\u00f8gan i\u0301 vetrarkuldanum."}, {"text_idx": "#000001", "text": "Hann sigst vera umbi\u00f0in sum jo\u0301lasangur. Hevur to\u0301 ikki no\u0301gv vi\u00f0 kristnu jo\u0301lini at gera, krubbu, ny\u0301f\u00f8dda himmalkongin, Mariu og Jo\u0301sef, einglako\u0301r og sey\u00f0amenn, ella alt ta\u00f0, sum vit i\u0301 dag seta i\u0301 samband vi\u00f0 jo\u0301l og jo\u0301lasta\u0301kan. Men ein klokka ringir i\u0301 firruni, og ta\u00f0 skal kanska umbo\u00f0a ta\u00f0 jo\u0301laliga."}, {"text_idx": "#000002", "text": "Og so er ta\u00f0 veturin og kuldin og henda a\u0301rsti\u0301\u00f0in. Her er naka\u00f0 fyri sansirnar: Myrkt er og kalt, og kavi fjalir foldina. Einsemi innan og uttan og so ju\u0301st hesa ti\u0301\u00f0ina a\u0301 a\u0301rinum, ta\u0301 i\u00f0 familjuha\u0301ti\u0301\u00f0in f\u00e6r fo\u0301lk at leita saman."}, {"text_idx": "#000003", "text": "Hon er farin fra\u0301 honum, og um hann vildi fylgt henni, liggur slo\u0301\u00f0in fjald i\u0301 kava, so hann finnur ikki lei\u00f0ina. Men klokkuljo\u0301\u00f0i\u00f0 langt burtur bindur tey kanska saman, ti\u0301 hon hoyrir kanska sama klokkuljo\u0301\u00f0i\u00f0? Naka\u00f0 sum ta\u0301 i\u00f0 vit hyggja upp a\u0301 ma\u0301nan og hugsa, at ein, i\u00f0 er farin burtur i\u0301 lond, s\u00e6r ju\u0301st henda sama ma\u0301nan \u2013 og onkur hevur ennta\u0301 hug at bi\u00f0ja ma\u0301nan heilsa har."}, {"text_idx": "#000004", "text": "Her eru kenslur og minni. Og ein k\u00e6rleiki, sum ikki bar til. I\u0301 kuldanum fl\u00f8var hann seg b\u00e6\u00f0i vi\u00f0 eldin og vi\u00f0 minnini."}, {"text_idx": "#000005", "text": "Henda vakra sangin hava to\u0301nlistaligu u\u0301rm\u00e6lingarnir Mike Batt og Tim Rice skriva\u00f0. Flott gj\u00f8rdur og sto\u0301rt skipa\u00f0ur, sum no\u0301gv anna\u00f0 hja\u0301 teimum ba\u0301\u00f0um er. Havi undrast a\u0301, at eg ikki skal hava hoyrt hann a\u0301 f\u00f8royskum, so einar tveir vetrar havi eg hugt eitt sindur at tekstinum og ditta\u00f0i m\u00e6r at royna at flyta hann inn i\u0301 f\u00f8royskt. Ta\u0301 i\u00f0 eg nu\u0301 to\u0301k hann fram aftur herfyri, spurdi eg onkran, sum fylgir betur vi\u00f0 f\u00f8royskum to\u0301nleiki enn eg, men hann visti heldur einki um, at hann var a\u0301 f\u00f8royskum. So nu\u0301 leg\u00f0i eg hann u\u0301t a\u0301 vanga mi\u0301n a\u0301 Facebook."}, {"text_idx": "#000010", "text": "Mike Batt og Tim Rice (1982)"}]